中原民謠 歸德府
作者：周麟之
朝代：宋

paragraphs: 歸德府，四野坡池抱重阻。
閼伯之墟舊宋州，心爲大火占星土。
昔我藝祖龍潛初，授鉞此地開炎圖。
錄裳拜野休運啟，王氣鬰鬰雲扶輿。
真人當天朝萬宇，北望帝城天尺五。
舟車輻輳川塗交，盡說南京比三輔。
中興天子膺赤符，又臨此地登鸞車。
版圖一失故地隔，坐使神州淪虜區。
金杏園邊春色早，連阡粟麥濉河道。
景物依然似昔時，只恨居民戴胡情。
民言我宋瀦仁深，况此舊名歸德軍。
於今府號襲前躅，不日中原當自復。
金人無德亡無時，大德日隆天下歸。